Na temelju članka 48. stavka 4. Zakona o predškolskom odgoju i naobrazbi ("Narodne novine" broj 10/97, 107/07, 94/13 i 98/19) i članka 26. Statuta Općine Kloštar Ivanić ("Glasnik Zagrebačke županije“ broj 13/21) Općinsko vijeće Općine Kloštar Ivanić na 5. sjednici održanoj dana 07.12.2021. godine donijelo je

**ODLUKU**

**o utvrđivanju mjerila za naplatu usluga**

**Dječjeg vrtića Proljeće Kloštar Ivanić od roditelja-korisnika usluga**

I. OPĆE ODREDBE

Članak 1.

Ovom Odlukom se utvrđuju mjerila za naplatu usluga Dječjeg vrtića Proljeće Kloštar Ivanić (u daljnjem tekstu: Dječji vrtić) od roditelja-korisnika usluga.

Odredbe ove Odluke koje se odnose na roditelje na odgovarajući način se primjenjuju i na skrbnike djece koja pohađaju Dječji vrtić.

II. MJERILA ZA NAPLATU USLUGA

Članak 2.

Osnova za utvrđivanje potrebnih sredstava za djelatnost predškolskog odgoja i obrazovanja djece predškolske dobi u Dječjem vrtiću utvrđuje se u visini ukupnih godišnjih prihoda i rashoda na temelju upisanog broja korisnika usluga za tekuću kalendarsku godinu.

Ekonomsku cijenu za svaku kalendarsku godinu utvrđuje Upravno vijeće Dječjeg vrtića, a obuhvaća rashode koji su definirani Državnim pedagoškim standardom predškolskog odgoja i naobrazbe i stvarne rashode provedbe svakog pojedinog programa (nepredviđeni rashodi i dr., osim izgradnje i adaptacije objekata).

Članak 3.

Roditelj-korisnik usluga plaća cijenu usluga Dječjeg vrtića na žiro račun Općine Kloštar Ivanić.

Iznos sudjelovanja roditelja djece s prebivalištem na području Kloštar Ivanića u ekonomskoj cijeni redovitih programa je:

* za redoviti cjelodnevni 10-satni program ................................................750,00 kn
* za kraći program za djecu s teškoćama u razvoju…………………….…250,00 kn
* za kraći program ranog učenja stranog jezika - engleski jezik ................ 50,00 kn
* za poseban dramsko scenski program ……………………………………50,00 kn

Roditelji ne sudjeluju u cijeni realizacije programa predškole i on je za njih besplatan.

Članak 4.

Roditelj-korisnik usluga Dječjeg vrtića koji nema prebivalište na području Općine Kloštar Ivanić kao i roditelj-korisnik usluga Dječjeg vrtića koji je strani državljanin, plaća punu mjesečnu cijenu usluga Dječjeg vrtića iz članka 2. stavak 2. ove Odluke.

Izuzetno od odredbe stavka 1. ovoga članka, roditelj-korisnik usluga koji ima prebivalište na području druge jedinice lokalne samouprave čiji je čelnik sklopio Sporazum o sufinanciranju programa predškolskog odgoja djece sa osnivačem Dječjeg vrtića Proljeće Kloštar Ivanić, sudjeluje u cijeni usluga Dječjeg vrtića sukladno odluci predstavničkog tijela Općine Kloštar Ivanić.

Članak 5.

Sudjelovanje roditelja u cijeni redovitog 10-satnog programa umanjuje se prema slijedećim mjerilima:

1. Roditeljima invalidima Domovinskog rata i roditeljima koji su osobe s invaliditetom umanjuje se obveza sudjelovanja u cijeni programa za postotak koji je jednak postotku tjelesnog oštećenja.
2. Roditeljima koji imaju dvoje ili više djece upisano u vrtić, cijena se umanjuje - za drugo dijete 50%, a svako slijedeće 100%,
3. Samohranim roditeljima za djecu upisanu u vrtić, cijena se umanjuje - za prvo dijete 25%, za drugo dijete 75%, a svako slijedeće 100%,
4. Udomiteljima za djecu upisanu u vrtić, a smještenu u njihovu udomiteljsku obitelj, cijena se umanjuje – za prvo dijete 50%, za drugo dijete 75%, a svako slijedeće 100%.

Utvrđuje se umanjenje cijene za 50% od redovite mjesečne participacije u slučaju opravdanog izostanka djeteta (ispričnica liječnika ili unaprijed najavljeni izostanak od strane roditelja) koji traje 10 i više radnih dana (bez subote) u kontinuitetu. Navedeno pravo može se prenijeti iz mjeseca u mjesec.

Temeljem ankete provedene među roditeljima/skrbnicima da tijekom ljetnih mjeseci (srpanj i/ili kolovoz, tijekom ljetne organizacije rada) neće koristiti usluge vrtića, iznos režijskih troškova za mjesec srpanj i/ili kolovoz iznosi 50% od redovite mjesečne participacije.

U slučaju nastupa Više sile (rat, poplava, potres, štrajkovi, epidemije i sl.) uslijed koje Odlukom osnivača dođe do privremenog prestanka rada Dječjeg vrtića, cijena se umanjuje za 50% od redovite mjesečne participacije.

Članak 6.

Radno vrijeme 10-satnog redovitog programa je od 06,00 do 16,00 sati.

Cijena boravka djeteta dužeg od redovitog programa iznosi:

* za roditelje koji bez opravdanog razloga (obveze prema poslodavcu ) ne dođu po dijete do 16.00 sati cijena programa uvećava se za 30,00 kuna po započetom satu. Opravdani razlog dokazuje se valjanom potvrdom od poslodavca.

Iznimno roditeljima s važećom potvrdom poslodavca cijena programa uvećat će se za 30,00 kuna po započetom satu ukoliko dijete ostaje dulje od utvrđenog dežurstva Dječjeg vrtića utvrđenog Godišnjim planom i programom rada Dječjeg vrtića.

Članak 7.

Pravo na olakšice u plaćanju redovitog programa utvrđuju dječji vrtić na temelju dokumentacije koju dostavljaju roditelji uz zahtjev za upis djeteta, odnosno u roku od 15 dana od nastanka promjene koja utječe na ostvarivanje prava na olakšice.

Roditelj se može koristiti samo jednom olakšicom koja je za njega najpovoljnija. Dječji vrtić će utvrditi iznos sudjelovanja roditelja u cijeni programa na temelju sljedećih dokaza:

* dokaz o prebivalištu djeteta (uvjerenje MUP-a o prebivalištu djeteta);
* dokazi o samohranosti roditelja (rodni list, smrtni list za preminulog roditelja ili potvrda o nestanku drugog roditelja ili rješenje Centra za socijalnu skrb o privremenom uzdržavanju djeteta, presuda o razvodu braka ili drugi dokaz da drugi roditelj ne živi u zajedničkom kućanstvu);
* dokaz o statusu invalida Domovinskog rata i postotku invalidnosti, odnosno dokaz o statusu osobe s invaliditetom i postotku invalidnosti (rješenje o statusu invalida Domovinskog rata s podatkom o postotku invalidnosti, odnosno rješenje o statusu osobe s invaliditetom i postotku invalidnosti);
* dokaz o statusu udomitelja (rješenje Centra za socijalnu skrb);
* dokazi da obitelj ima dvoje ili više malodobne djece (za svako dijete u vrtićkoj dobi rodni list ili izvadak iz matice rođenih ili potvrda s podacima o rođenju djeteta).

Članak 8.

Roditelj/staratelj dodatno će snositi troškove za slijedeće aktivnosti u organizaciji Vrtića:

* poludnevni i cjelodnevni izleti (prijevoz autobusom, ulaznice i sl.),
* ljetovanje/zimovanje u organizaciji putničkih agencija,
* gostovanje kazališnih družina u Vrtiću,
* radionice i Programi izrađeni od strane vanjskih suradnika koji imaju dozvolu Ministarstva znanosti i obrazovanja za provođenje istih.

III. ZAVRŠNE ODREDBE

Članak 9.

Danom stupanja na snagu ove Odluke prestaje važiti Odluka o utvrđivanju mjerila za naplatu usluga Dječjeg vrtića Kloštar Ivanić od roditelja-korisnika usluga („Glasnik Zagrebačke županije“, broj 35-III/14, 27/16, 34/17, 39/17 i 13/18).

Članak 10.

Ova Odluka stupa na snagu osmi dan od dana objave u „Glasniku Zagrebačke županije“.

KLASA: 601-01/21-01/04

URBROJ: 238/14-01-21-2

Kloštar Ivanić, 07.12.2021.

REPUBLIKA HRVATSKA

ZAGREBAČKA ŽUPANIJA

OPĆINA KLOŠTAR IVANIĆ

OPĆINSKO VIJEĆE

Predsjednik Općinskog vijeća:

Krešimir Bunjevac